
Η Κοινο_Τοπία προσθέτει τη φωνή της στην παγκόσμια

κινητοποίηση με αφορμή τη διάσκεψη για τις κλιματικές αλλαγές

Η Εταιρεία Κοινωνικής δράσης και Πολιτισμού ΚΟΙΝΟ_ΤΟΠΙΑ www.koinotopia.gr συμμετέχει ενεργά στις παγκόσμιες δράσεις που διοργανώνει η People Climate March, για τις 20-21 Σεπτεμβρίου με αφορμή τη διεθνή διάσκεψη για το κλίμα που συγκαλείται από το Γενικό Γραμματέα του ΟΗΕ, Μπαν Κι-Μουν. 

Η διάσκεψη θα πραγματοποιηθεί στο κτίριο της Γενικής Συνέλευσης του Οργανισμού Ηνωμένων Εθνών (ΟΗΕ) στη Νέα Υόρκη των ΗΠΑ στις 23 Σεπτεμβρίου μία μέρα δηλαδή πριν την έναρξη των εργασιών της 69ης ετήσιας Συνόδου της Γενικής Συνέλευσης του Οργανισμού. 
Στόχος της διάσκεψης είναι η λήψη αποφάσεων οι οποίες θα σηματοδοτούν την άσκηση πολιτικών με στόχο την αντιστροφή της αύξησης της θερμοκρασίας του πλανήτη και των δραματικών επιπτώσεων αυτής στην οικονομία, τη γεωργική παραγωγή, την ασφάλεια τροφίμων, την αλιεία, τις υποδομές, τη δημόσια υγεία και το περιβάλλον. 

Κεντρικός στόχος της κινητοποίησης των πολιτών (Παγκόσμια Πορεία των Λαών για το Κλίμα) είναι να καταλάβουν εκείνοι που ευθύνονται με τις αποφάσεις τους για την κλιματική αλλαγή, αλλά και όσοι πολίτες επιμένουν να αμφισβητούν τους επιστήμονες και να αδιαφορούν, ότι ο πλανήτης βρίσκεται αντιμέτωπος με το μεγαλύτερο πολιτικό και οικονομικό πρόβλημα που έχει εμφανιστεί ποτέ. Γι’ αυτόν τον λόγο και οι διοργανωτές συνοδεύουν το κεντρικό αίτημα για δεσμευτική μείωση των εκπομπών των αερίων του θερμοκηπίου με δευτερεύοντα αιτήματα για μια οικονομία που θα λειτουργεί προς όφελος των πολιτών και του πλανήτη, για έναν κόσμο με αξιοπρεπείς θέσεις εργασίας, για έναν κόσμο με καθαρό αέρα, νερό και υγιείς πόλεις. 

Σύμμαχοι των πολιτών παραμένουν οι επιστήμονες που συνεχίζουν, αλλά χωρίς αποτέλεσμα, να εκπέμπουν σήμα κινδύνου εν όψει της Παγκόσμιας Διάσκεψης. Στα τέλη Αυγούστου, το πρακτορείο Bloomberg παρουσίασε το τελευταίο προσχέδιο της έκθεσης του ΟΗΕ για τις επιπτώσεις της κλιματικής αλλαγής, σύμφωνα με το οποίο η μέση θερμοκρασία του πλανήτη αυξάνεται σε σχέση με το 1880 με ρυθμό γρηγορότερο από την αλλαγή του κλίματος που σηματοδότησε το τέλος της τελευταίας εποχής των παγετώνων πριν από περίπου 10.000 χρόνια.

«Είναι η χρονιά για κλιματική δράση. Δε μπορούμε να καθυστερήσουμε περισσότερο» επεσήμανε χαρακτηριστικά ο γγ του ΟΗΕ, σε πρόσφατη αναφορά του, υπογραμμίζοντας ότι «οι ελπίδες μας για την εξάλειψη της φτώχειας, για την επίτευξη των Στόχων Ανάπτυξης της Χιλιετίας μέχρι το 2015 και για την εφαρμογή της φιλόδοξης ατζέντας ανάπτυξης πέρα από το 2015, στηρίζεται στην αντιμετώπιση αυτής της πρόκλησης τώρα. Το κόστος της αδράνειας θα αυξηθεί».
Εκατομμύρια πολίτες σε ολόκληρο τον κόσμο οργανώνονται για πρώτη φορά μεθοδικά, ώστε να στείλουν ηχηρό μήνυμα στους ισχυρούς του πλανήτη ότι ήρθε η ώρα να σταματήσουν τα παιχνίδια, να σταματήσουν να υπηρετούν συγκεκριμένα οικονομικά συμφέροντα και να πάρουν, επιτέλους, δραστικές και δεσμευτικές αποφάσεις προκειμένου να αντιμετωπιστούν οι δραματικές επιπτώσεις από την κλιματική αλλαγή. 

Το κείμενο–ψήφισμα που έχουν ανεβάσει πολίτες στο https://secure.avaaz.org και όσοι θέλουν μπορούν να προσυπογράψουν αναφέρει:
Οι επιστήμονες μας προειδοποιούν ότι η κλιματική αλλαγή μπορεί να αρχίσει να επιταχύνεται ανεξέλεγκτα, βάζοντας σε κίνδυνο την επιβίωσή μας ως είδος κι όλα όσα αγαπάμε. Σας ζητάμε να κρατήσετε την αύξηση της θερμοκρασίας του πλανήτη κάτω απ’ το εξωφρενικά επικίνδυνο όριο των 2 βαθμών Κελσίου, μειώνοντας σταδιακά τη ρύπανση του διοξειδίου του άνθρακα στο μηδέν. Για να το καταφέρετε, θα πρέπει να προβείτε επειγόντως σε ρεαλιστικές συμφωνίες σε παγκόσμιο, εθνικό και τοπικό επίπεδο, ώστε οι κοινωνίες μας κι οι οικονομίες μας να μεταβούν γρήγορα σε μια φάση όπου θα τροφοδοτούνται με 100% καθαρή ενέργεια μέχρι το 2050. Αυτό πρέπει να γίνει με δίκαιο τρόπο και στήριξη προς τους πιο ευάλωτους από εμάς. Αξίζει να σώσουμε τον πλανήτη που ζούμε και τώρα είναι η στιγμή που πρέπει να δράσουμε. Για να αλλάξουμε όμως τα πάντα, χρειαζόμαστε τους πάντες. Ένωσε τη φωνή σου μαζί μας.
Στελέχη της
Κοινο_Τοπίας πιστεύοντας ότι τα παραπάνω εκφράζουν ένα μεγάλο μέρος πολιτών θα επιδώσουν το παραπάνω κείμενο-ψήφισμα στους νεοεκλεγμένους εκπροσώπους της πρωτοβάθμιας και δευτεροβάθμιας τοπικής αυτοδιοίκησης προτρέποντας τους να εντάξουν στις προτεραιότητες της ατζέντας άσκησης της εξουσίας τους πολιτικές οι οποίες θα προστατεύουν από την κλιματική αλλαγή.

Συμπληρωματικές πληροφορίες



5 τρισεκατομμύρια δολάρια απαιτούνται μέχρι το 2020 για τη χρηματοδότηση προ γραμμάτων «καθαρής ενέργειας», ώστε να μετριαστούν οι επιπτώσεις της κλιματικής αλλαγής.


95% είναι, σύμφωνα με τον ΟΗΕ, η ευθύνη της ανθρώπινης δραστηριότητας για την υπερθέρμανση του πλανήτη.



30% όλων των ζωντανών οργανισμών θα απειληθούν με εξαφάνιση, σύμφωνα με το WWF, αν η άνοδος της μέσης θερμοκρασίας ξεπεράσει τους 1,5-2,5 βαθμούς Κελσίου.



4 τρισεκατομμύρια τόνοι είναι η ποσότητα των πάγων που έχουν λιώσει τα τελευταία 20 χρόνια στη Γροιλανδία και την Ανταρκτική.


50 εκατομμύρια είναι σήμερα ο αριθμός των μεταναστών λόγω κλιματικής αλλαγής.


200 εκατομμύρια αναμένεται να φτάσει ο αριθμός των μεταναστών το 2050. 
· Οι επιστήμονες κρούουν τον κώδωνα του κινδύνου και για την ασφάλεια των τροφίμων, αφού η κλιματική αλλαγή επηρεάζει άμεσα τη διαθεσιμότητα προκαλώντας αύξηση των τιμών των τροφίμων και δημιουργώντας νέους θύλακες φτώχειας. 

· Την Ελλάδα θα εκπροσωπήσει στις εργασίες της Γ.Σ. του ΟΗΕ και στη διεθνή διάσκεψη κορυφής για το κλίμα ο Αντιπρόεδρος της κυβέρνησης και υπουργός Εξωτερικών. 

· Η Κίνα και η Ινδία που αποτελούν την πρώτη και την τρίτη χώρα αντίστοιχα σε εκπομπές αερίων του θερμοκηπίου παγκοσμίως όπως όλα δείχνουν θα απουσιάσουν από την Παγκόσμια Διάσκεψη αποδυναμώνοντας τις προσπάθειες για μια κατ’ αρχήν συμφωνία. 

